31999D0355
L 137/45
JURNALUL OFÍCIAL AL UNIUNII EUROPENE
DECIZIA COMISIEI
din 26 mai 1999
privind măsurile de urgență împotriva răspândirii Anoplophora glabripennis (Motschulsky) în ceea ce privește China (exceptând Hong Kong)
[notificată cu numărul C(1999) 1346]
(1999/355/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/93/CEE a Consiliului din 21 decembrie 1976 privind măsurile de protecție împotriva introducerii în Comunitate de organisme dăunătoare plantelor și produselor din plante și împotriva răspândirii lor în Comunitate (1), astfel cum a fost modificată ultima dată prin Directiva 98/2/CE a Comisiei (2), în special articolul 15 alineatul (3),
(1)
întrucât, atunci când un stat membru consideră că există pericolul iminent de introducere pe teritoriul său de Anoplophora glabripennis (Motschulsky) provenită dintr-o țară terță, acesta poate lua provizoriu toate măsurile necesare pentru a se proteja împotriva acestui pericol;
(2)
întrucât, ca urmare a depistărilor de Anoplophora glabripennis (Motschulsky) pe material de ambalaj din lemn fabricat pe bază de lemn tare originar din unele regiuni din China, Regatul Unit a luat măsuri oficiale la data de 14 decembrie 1998 pentru a-și proteja teritoriul împotriva pericolului introducerii organismului menționat anterior și a stabilit proceduri de control specifice suplimentare pentru organismul în cauză asupra produselor menționate;
(3)
întrucât, pe baza informațiilor furnizate de Regatul Unit și de literatura tehnică științifică internațională, Hong Kong este cunoscut ca indemn de Anoplophora glabripennis (Motschulsky);
(4)
întrucât, pe baza acestor depistări, trebuia să fie luate măsuri de urgență aplicabile întregii Comunități, pentru garantarea unei protecții mai eficace împotriva introducerii de Anoplophora glabripennis (Motschulscky) în Comunitate din țara menționată, cu excepția Hong Kong-ului; întrucât aceste măsuri ar trebui să includă prevederea ca lemnului originar din China (exceptând Hong Kong) și altul decât cel de conifere (Coniferales), sub formă de:
-
lăzi, cutii, coșuri, butoiașe și alte ambalaje similare, paleți, lăzi-paleți și alte platforme de încărcare, paleți cu cadrul amovibil, utilizați în prezent pentru transportul obiectelor de toate tipurile
sau
-
lemn utilizat pentru a fixa sau a susține marfa, inclusiv lemnul care nu și-a păstrat suprafața sa rotunjită naturală,
i se va înlătura scoarța și va fi curățat de găurile făcute de insecte cu diametrul mai mare de 3 milimetri, sau va fi uscat cu un uscător astfel încât conținutul în umiditate să fie mai mic de 20 %, exprimat în procent al materiei uscate, obținut conform unui program corespunzător durată/temperatură;
(5)
întrucât, dacă se dovedește că măsurile de urgență menționate la articolul 1 din prezenta decizie nu sunt suficiente pentru a preveni introducerea de Anoplophora glabripennis (Motschulsky) sau nu au fost respectate, se vor prevedea alte măsuri sau măsuri mai severe;
(6)
întrucât efectele măsurilor de urgență vor fi controlate și evaluate în permanență în 1999 și întrucât se vor prevedea măsuri ulterioare eventuale în conformitate cu rezultatele controlului și evaluării până la 31 decembrie 1999;
(7)
întrucât măsurile prevăzute de prezenta decizie sunt în conformitate cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Lemnul menționat de anexa la prezenta decizie și care provine din China (exceptând Hong Kong) se poate introduce pe teritoriul Comunității numai dacă se respectă măsurile de urgență precizate de anexa menționată la prezenta decizie. Măsurile de urgență specificate de anexă se aplică numai lemnului care părăsește China începând cu data de 10 iunie 1999.
Articolul 2
Fără a aduce atingere dispozițiilor Directivei 94/3/CE a Comisiei (3), statele membre importatoare furnizează Comisiei și statelor membre, înainte de 31 octombrie 1999, un raport tehnic detaliat cu privire la controlul oficial menționat la punctul 2 din anexă.
Articolul 3
Statele membre adaptează măsurile pe care le-au adoptat pentru a se proteja împotriva introducerii și răspândirii de Anoplophora glabripennis (Motschulsky), astfel încât măsurile menționate să îndeplinească dispozițiile articolului 1.
Articolul 4
Prezenta decizie va fi revizuită până la data de 31 decembrie 1999.
Articolul 5
Prezenta decizie se adresează statelor membre.
Adoptată la Bruxelles, 26 mai 1999.